S-165/2017

Mál þetta, sem dómtekið var 23. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 2. síðasta mánaðar á hendur X, kt. 000000-0000, Smiðsbúð 7 í Garðabæ, „fyrir húsbrot með því að hafa föstudaginn 15. apríl 2016 í heimildarleysi farið inn á heimili A að [...] í Reykjavík“ og að hafa þannig brotið gegn 231. gr. almennra hegningarlaga nr. 19/1940.

Í ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði á að baki sakaferil sem samkvæmt framlögðu sakavottorði nær aftur til ársins 2008 og hefur frá og með því ári þrívegis verðið dæmdur til refsinga. Þar af er þess hér getið að með dómi 10. nóvember á síðasta ári var hann dæmdur í fimm mánaða fangelsi, skilorðsbundið til tveggja ára, fyrir hótanir og brot gegn nálgunarbanni, en með elstu af þeim brotum rauf hann skilyrði fyrir frestun á fullnustu refsingar dóms frá 12. september 2011, þar sem hann var sakfelldur fyrir brot gegn lögum um ávana- og fíkniefni. Var refsing þess dóms dæmd upp og ákærða gerð refsing í einu lagi með dómnum 10. nóvember síðastliðinn. Brot ákærða í máli þessu framdi hann fyrir þann tíma að sá dómur gekk og er honum því nú gerður hegningarauki við þann dóm og á grundvelli 60. gr. almennra hegningarlaga nr. 19/1940, er refsing dómsins tekin upp og ákærða nú gerð refsing í einu lagi, sbr. 78. gr. sömu laga. Samkvæmt því og að öðru virtu, þykir refsing ákærða hæfilega ákveðin fangelsi í sex mánuði, en fullnustu refsingarinnar þykir mega fresta og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem samkvæmt framlögðu yfirliti um slíkan kostnað og með stoð í öðrum gögnum nemur 64.480 krónum, vegna starfa J-kk-ef M-kk-ef hæstaréttarlögmanns, tilnefnds verjanda á rannsóknarstigi, auk þóknunar skipaðs verjanda ákærða fyrir dómi, G-kk-ef K-x-x B-kk-ef héraðsdómslögmanns, sem þykir hæfilega ákveðin 105.400 krónur, að meðtöldum virðisaukaskatti. Annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði X, sæti fangelsi í sex mánuði, en fresta skal fullnustu refsingarinnar og skal hún niður falla að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði greiði 169.880 krónur í sakarkostnað, þar með talda þóknun skipaðs verjanda síns, G-kk-ef K-x-x B-kk-ef héraðsdómslögmanns, 105.400 krónur.

H-kk-nf Þ-kk-nf